**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.04.2019, ora 08.00 – 28.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.04.2019, ora 7.00**

**RÂURI**

**Este** î**n vigoare p**â**nă** î**n data de 28.04.2019, la ora 24:00, atenționarea hidrologică nr. 7 – COD GALBEN, viz**â**nd scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri cu posibile depășiri ale COTELOR DE ATENŢIE pe r**â**urile bazinele hidrografice Vişeu, Iza, Tur, Someşul Mare, Lăpuş, Crasna, Barcău, Crişul Repede, Crişul Negru, Crişul Alb, Mureş, Bega, Timiş, Bârzava, Caraş, Jiu, Olt, Bistriţa, Moldova și Suceava, aferente județelor *ALBA,* *ARAD, ARGEŞ, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HARGHITA, HUNEDOARA, MARAMUREŞ, MUREŞ, NEAMŢ, SATU MARE, SĂLAJ, SUCEAVA, VÂLCEA şi TIMIŞ.***

**Debitele au fost** **în general în creștere** ca urmare a precipitațiilor căzute în interval și propagării, exceptând râurile din bazinele hidrografice: Vedea, Buzău, Putna, Râmnicu Sărat, Trotuș, Bârlad, Prut, cele din Dobrogea, bazinele mijlocii și inferioare ale Argeșului, Ialomiței, Moldovei, Sucevei, bazinele inferioare ale Jiului, Oltului, Bistriței, cursul mijlociu al Prutului și afluenții acestuia, unde au fost relativ staționare.

Scurgeri importante pe versanți, torenți și pâraie, viituri rapide pe râurile mici cu efecte de inundații locale și creșteri de debite și niveluri s-au înregistrat pe unele râuri din nordul, centrul, vestul și sud-vestul ţării, ca urmare a precipitaţiilor sub formă de aversă mai însemnate cantitativ căzute în interval.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Bistriţei şi pe unele râuri din Dobrogea și mai mici (sub 30%) pe râurile din bazinele râurilor: Iza, Lăpuş, Mara, Crasna, Barcău, Mureș și unii afluenți ai săi, Bistra, Bârlad, Jijia, pe unii afluenţi din bazinele superioare ale Oltului şi Argeşului şi pe unii afluenţi ai Prutului.

În interval au fost emise trei **atenţionări hidrologice** pentru fenomene imediate.

**Debitele vor fi în general în creștere** ca urmare a precipitațiilor prognozate și propagării, exceptând râurile din bazinele hidrografice: Vedea, cele din Dobrogea, bazinele mijlocii și inferioare ale Bârladului și Prutului, bazinele inferioare ale Jiului, Oltului, Argeșului, Ialomiței, Buzăului, Râmnicului Sărat, Putnei și Trotușului, unde vor fi relativ staționare.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din jumătatea nordică a țării, precum și din zonele montane și submontane, cu posibile depășiri ale COTELOR DE ATENŢIE**,** ca urmare a precipitaţiilor sub formă de aversă prognozate, izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 27-28.04.2019 **a fost staționar, având valoarea de 4500 m3/s**, sub media multianuală a lunii **aprilie (7900 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în creștere (4600 m3/s).**

În aval de Porţile de Fier debitele vor fi în creştere pe sectorul Gruia–Calafat şi în scădere pe sectorul Bechet–Tulcea.

**2.** **Situaţia meteorologică în intervalul 27.04.2019, ora 08.00 –28.04.2019, ora 06.00**

**Este** î**n vigoare atenționarea meteorologică nr. 19, astfel:**

**-informare meteorologică** pentru întreaga țară până pe data de 28.04.2019, la ora 18:00-instabilitate atmosferică (averse cu caracter torențial ce vor cumula 15-25 l/mp, descărcări electrice, intensificări ale vântului cu aspect de vijelie și pe suprafețe mici căderi de grindină);

**-atenționare meteorologică COD GALBEN** până pe data de 28.04.2019, la ora 04:00-instabilitate atmosferică accentuată (averse cu caracter torențial ce vor depăși 25-30 l/mp și punctiform 35-40 l/mp, frecvente descărcări electrice, vijelii și căderi de grindină) pentru județele *ALBA, ARAD, ARGEŞ, BIHOR, BISTRIŢA-NĂSĂUD, BRAŞOV, CARAŞ-SEVERIN, CLUJ, COVASNA, DOLJ, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, OLT, SATU MARE, SĂLAJ, SIBIU, SUCEAVA, VÂLCEA, TELEORMAN şi TIMIŞ.*

**În ţară** vremea a fost în general instabilă în jumătatea de vest, unde s-a și răcit față de ziua anterioară, local semnificativ. Instabilitatea atmosferică a fost accentuată temporar și s-a manifestat prin înnorări, averse torențiale, frecvente descărcări electrice, vijelii- consemnate fiind cele de pe raza județelor Timiș, Alba, Mureș și Teleorman, și căderi de grindină- în nordul Carpaților Orientali și în județele Cluj, Timiș, Suceava, Arad și Gorj. În intervale scurte de timp sau prin acumulare, cantitățile de apă au fost însemnate local, acestea depășind 15...20 l/mp și punctiform 35...40 l/mp (din datele colectate până la transmiterea raportului înregistrându-se până la: 52 l/mp în județul Cluj- la postul pluvio Dângău și 62 l/mp la munte - în județul Caraș-Severin la stația meteorologică Cuntu). În restul teritoriului, vremea s-a menținut cu mult mai caldă decât în mod normal pentru această dată și a fost în general frumoasă, iar manifestările specifice instabilității atmosferice s-au semnalat la cote mult mai reduse, în prima parte a zilei în nordul Moldovei, iar seara și noaptea local în Muntenia și izolat în Dobrogea. Temperaturile maxime s-au încadrat între 13 grade la Constața-dig și Mangalia și 29 de grade la Giurgiu și Zimnicea, iar la ora 06 se înregistrau temperaturi cuprinse între 7 grade la Joseni, Tecuci, Focșani și Miercurea Ciuc și 15 grade la Urziceni, Fetești, București-Afumați, Călărași și Oltenița.

**Observație:** începând de ieri dimineață, de la ora 06, au fost în vigoare 13 mesaje de fenomene meteorologice periculoase imediate privind manifestări de instabilitate atmosferică, dintre care:

-2 mesaje de avertizare cod portocaliu (un mesaj emis de SRPV Timișoara și un mesaj emis de SRPV Cluj);

-11 mesaje cod galben(6 mesaje emise de SRPV Timișoara, 4 mesaje emise de SRPV Bacău, 1 mesaj emis de SRPV Sibiu).

**La Bucureşti,** vremea a fost în continuare cu mult mai caldă decât în mod normal pentru această dată, iar pe parcursul zilei s-a menținut frumoasă, cerul fiind mai mult senin. Începând cu orele serii, înnorările s-au accentuat treptat, iar din a doua parte nopții au fost manifestări ușoare de instabilitate atmosferică. Astfel s-au semnalat ploi de scurtă durată, descărcări electrice și unele intensificări ale vântului. Temperatura maximă a fost de 26 de grade la Afumați și Băneasa și 27 de grade la Filaret, iar la ora 06 se înregistrau 13 grade la Filaret, 14 grade la Băneasa și 15 grade la Afumați.

**3. Prognoza meteorologică în intervalul 28.04.2019, ora 08.00 –29.04.2019, ora 8.00**

**În ţară, în jumătatea nordică, precum și în zonele montane și submontane vremea va fi în general instabilă. Instabilitatea atmosferică se va manifesta prin accentuarea temporară a înnorărilor, local averse ce vor avea și caracter torențial, descărcări electrice și pe spații mici căderi de grindină. Cantitățile de apă vor depăși în intervale scurte de timp sau prin acumulare pe arii restrânse 15... 20 l/mp.** În restul teritoriului cerul va fi variabil spre mai mult senin, iar ploi de scurtă durată și descărcări electrice vor fi posibile doar pe spații mici, cu o probabilitate mai mare în sud-est. Vântul va sufla slab și moderat, cu intensificări asociate ploilor, când poate lua aspect de vijelie, iar pe parcursul zilei local și în sudul țării. Temperaturile maxime se vor încadra între 13 și 26 de grade., mai coborâte în depresiunile din estul Transilvaniei.

**La Bucureşti** vremea se va menține caldă, deși valorile termice vor marca o ușoară scădere față de intervalul anterior. Cerul va fi variabil, mai mult senin în prima parte a intervalului. Vântul va sufla în general moderat pe parcursul zilei apoi se va diminua treptat în intensitate. Temperatura maximă se va situa în jurul valorii de 24 de grade, iar cea minimă va fi de 9...10 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**